Թեմա 4․ Դաս 1․ **Հետաքրքրությունների և ջանքեր գործադրելու կայունության խթանում**

Ողջույն, սիրելի ուսուցիչներ:

Նախորդ դասերի ընթացքում մենք քննարկեցինք, թե ի՞նչպես կարելի է նյութը ներկայացնել բազմազան եղանակներով, որպեսզի ապահովել ընկալում և խորը հասկացում բոլոր սովորողների կողմից։ Ինչպես նաև, ի դեմս ՈւՀՁ երկրորդ սկզբունքի, մենք ներկայացրեցինք, թե ինչպես կարելի է ապահովել և տրամադրել սովորողներին գիտելիքներն արտահայտելու ու ուսումնառության գործընթացում արդյունավետ գործելու բազմազան եղանակներ։

Այս դասին մենք արդեն կքննարկենք ուսումնառության գործընթացի մեկ այլ կարևոր բաղադրիչ, որը սովորողի մոտիվացիան և նրա ներգրավման հիմնախնդիրն է։

Ինչպես հիշում ենք մեր առաջին դասերից, մարդու ուղեղի երրորդ գործառնական բլոկը դա հուզական կամ աֆեկտիվ բլոկն է կամ ցանցը, որն ապահովում է սովորողի հետաքրքրվածությունը սովորելու հանդեպ, նրա ներգրավված լինելու ցանկությունը։ Այլ կերպ ասած, սովորողի այն հուզական վիճակն է, երբ սովորողն ինքն իրեն հարց է տալիս՝ ինչու՞ է պետք սա ինձ անել, ինչու՞ է սա ինձ հետաքրքիր։

**ՈւՀՁ այս ուղենիշը ևս ունի երեք սկզբունքներ, դրանք են․**

* հետաքրքրության խթանման հնարավորություններ
* ջանքերի գործադրելու շարունակականության խթանում
* ինքնատիրապետման և ինքնակարգավորման համար բազմազան հնարավորություններ:

Այս դասին ես կներկայացնեմ թե ինչպե՞ս կարելի է խթանել սովորողների հետաքրքրությունը ուսումնառության գործընթացում և ինչպե՞ս կարելի է խթանել նրանց կողմից ջանքեր գործադրելու շարունակականությունը և կայունությունը:

Այս դասի ավարտին մենք կկարողանանք.

* ներկայացնել և մեկնաբանել սովորողների հետաքրքրության և ուսուցման գործընթացում ջանքեր գործադրելու կայունության խթանման սկզբունքները
* (ինչպես նախորդ դասերին, այս անգամ ևս մենք կկարողանանք) ներկայացնել կոնկրետ գործիքներ և բերել կոնկրետ օրինակներ դա ապահովելու համար։

Սովորողների հետաքրքրությունների և ուսուցման գործընթացում ջանքեր գործադրելու կայունության խթանման համար ՈւՀՁ-ն առաջարկում է հետևյալ սկզբունքները․

1. տրամադրել բավարար հնարավորություններ անհատական ընտրություն կատարելու և ինքնուրույնության համար
2. ուսումնառությունը կապել սովորողի իրականության և իրական կյանքի հետ՝ ընդգծելով սովորելու արժեքն ու կարևորությունը,
3. տարբերակել պահանջներն ու ռեսուրսներն ուսումնառության օպտիմալ բարդություն ապահովելու համար
4. խրախուսել համագործակցությունն ու թիմային աշխատանքը։

Եկեք քննարկենք յուրաքանչյուր սկզբունքն առանձին-առանձին։

1. **Տրամադրել հնարավորություններ անհատական ընտրություն կատարելու և ինքնուրույնության համար**

Հայտնի փաստ է, ընդհանրապես երբ մարդ ինքն է ընտրում որևէ բան և ինքն է որոշում ինչպե՞ս անի որևէ բան, իր մոտ առաջանում է բարձր պատասխանատվության զգացում այդ գործը հաջողությամբ ավարտելու կամ հաջողության հասնելու համար։

Որպեսզի մենք սովորողների մոտ առաջացնենք այդ պատասխանատվության զգացումը, սեփականության զգացումն այդ երևույթի նկատմամբ, մենք պետք է նրան տանք ընտրության հնարավորություն․ (թե նա ինչպե՞ս անի) ինքը որոշի, ինչպե՞ս անի այս կամ այն բանը, այս կամ այն առաջադրանքը, կամ, օրինակ, ի՞նչ եղանակներով նա կցանկանա անել որևէ բան կամ, եթե կա ընտրության հնարավորություն, ո՞ր նյութն առավելապես նա կնախընտրի սովորել։

Սովորողների ընտրության հնարավորություն տալու մասին խոսելիս մենք պետք է անպայման նշենք, որ այն ենթադրում է ավելի շատ միջոցների ընտրություն։ Հասկանալի է, որ մենք, եթե ունենք ուսումնական ծրագրով սահմանված նյութ կամ առարկա, մենք չենք կարող աշակերտին հարցնել՝ դու ուզում ես սա սովորես, թե՞ սա։ Լայն առումով դա էլ կարող ենք, բայց դա այլ հարց է։ Այնուամենայնիվ, մենք այստեղ գործ ունենք ուսուցման եղանակների, թեկուզ պատասխանելու կամ առաջադրանքներ կատարելու ձևերի ընտրության մասին։

Սա միտված է սովորողների մոտ զարգացնելու ինքնուրույնությունը և ինքնաուղղորդումը և կարող է նպաստել հոգեբանական զարգացման գործընթացին (երեխայի՝ բնականաբար):

Մյուս կողմից, նկատառումն այն է, որ պարզապես ընտրության հնարավորություն տրամադրելուց զատ պետք է հաշվի առնել երեխայի ինքնուրույնության մակարդակը։ Երբ որ ուսուցիչը թե այս, թե մեր բոլոր մնացած սկզբունքների դեպքում (ՈւՀՁ-ի), հաշվի չի առնում իր սովորողների հնարավորություններն ու առանձնահատկությունները, ապա, բնականաբար, իրենք չեն աշխատի և կլինեն անարդյունավետ։ Այս դեպքում ևս, երբ որ մենք սովորողին տալիս ենք ընտրության հնարավորություն. դու ինչպե՞ս ես ուզում կատարել այս առաջադրանքը՝ գրավո՞ր, բանավո՞ր կամ ռեֆերա՞տ գրել, կամ նկարել պատկե՞ր և այլն, և այլն, պետք է հասկանալ, թե արդյո՞ք աշակերտը պատրաստ է ինքնուրույն որոշելու և ինքնուրույն կատարելու դա։ Իհարկե աշակերտների մեծամասնությունը պատրաստ է ընտրել, բայց, այնուամենայնիվ, մյուս դեպքերում մենք պետք է ուղղորդենք մեր աշակերտներին ցուցում տալուց հետո։

1. **Ուսումնառությունը կապել սովորողների իրականության և իրական կյանքի հետ՝ ընդգծելով սովորելու արժեքն ու կարևորությունը**

Երբ ուսումնական նյութը կապվում է սովորողի իրական կյանքի հետ՝ այն սկսում է հետաքրքրել սովորողին։ Սա փաստում են բոլորրը և ապացուցված է գիտականորեն։

Առցանց, թե առերես դասավանդման ընթացքում չի խրախուսվում աշակերտներին ներկայացնել որևէ բան առանց օրինակներ բերելու։ Առավել ևս, նաև խրախուսելի չէ օրինակներ բերել երեխաների կյանքից հեռու և անծանոթ երևույթների նկատմամբ։

Ներկայացնենք մի քանի եղանակներ և սկզբունքներ, որոնցով կարելի է ուսումնառությունը կապել սովորողի իրական կյանքի և իրականության հետ։

1. **Ուսումնառությունն անհատականացնել և կապել այն միջավայրին, որտեղ սովորում է աշակերտը:**

Դրա համար, նախքան նյութի մատուցումը ներկայացրեք, թե կյանքում որտե՞ղ կարող են իրենք հանդիպել այդ երևույթին կամ այն նյութում ներկայացված բովանդակությանը:

2. **Սովորողներին ներգրավեք այնպիսի գործողությունների և առաջադրանքների մեջ, որոնց արդյունքներն իրնց տեսանելի են։**

Այսօր աշխարհում և արդեն մեր երկրում ևս խրախուսվում է նախագծային ուսումնառությունը, որի ժամանակ սովորողները նախագծում են որևէ մի բան, որը կապված է իրենց թեմայի և առարկայի բովանդակության հետ և զուգահեռ և՛ սովորում են իրենց թեման, և՛ առարկայի համապատասխան ուսումնական նյութը, որպեսզի կարողանան իրականացնել արդյունավետ այդ նախագիծը։ Բացի դա, նախագիծ իրականացնելիս նրանք կիրառում են և կիրառության մեջ են սովորում իրենց տրված նյութը։

3. Կարևոր է, որ **տրամադրել առաջադրանքներ, որոնք խթանում են երևակայությունն ու ստեղծագործական ունակությունները և սովորողին ուղղորդում են փնտրելու և գտնելու ոչ հայտնի լուծումներ:**

Սովորողներին մոտիվացնելու, նրանց մեջ տրամադրվող ուսումնական նյութի հանդեպ հետաքրքրություն արթնացնելու համար շատ կարևոր է տարբերակել պահանջներն ու ռեսուրսները ուսումնառության օպտիմալ բարդության համար։ Ի՞նչ է սա նշանակում։ Բոլոր սովորողները պետք է հնարավորություն ունենան ստանալու անհրաժեշտ բարդության առաջադրանքներ, որոնք մի կողմից կլինեն բարդ իրենց համար և մարտահրավեր կնետեն, որպեսզի նրանք զարգանան ու մի քայլ առաջ գնան ուսումնառության գործընթացում, սակայն միևնույն ժամանակ նրանք պատրաստ կլինեն և կունենան բավարար հիմք՝ իմացության ու կարողության առումով, որպեսզի նրանք կատարեն այդ առաջադրանքը։

Վստահ եմ, բոլոր ուսուցիչները կփաստեն, որ սովորողների մոտիվացիայի վրա նաև էականորեն ազդում է այն հանգամանքը, երբ որ ուսումնական նյութը կամ տրվող առաջդրանքը չափից ավելի բարդ է լինում սովորողի համար, նրա կարողությունների սահմանի համար, և սովորողը չի կարողանում հաղթահարել այդ դժվարությունը և նրա մոտ ընկնում է ինքնագնահատականը։ Նա ունենալով ուսումնառության մեջ դժվարությունը, սկսում է այլևս չսիրել այդ նյութը, չի ցանկանում որևէ գործողություն կատարել այդ նյութի հետ։

Այդ պատճառով ՈւՀՁ-ն առաջարակում է․

1. **Տարբերակել** առաջադրանքներն ըստ բարդության աստիճանի: Յուրաքանչյուր առաջադրանք հաշվի առնել, տարբերակել ըստ բարդության, և յուրաքանչյուր երեխայի տրամադրել համապատասխան բարդության առաջադրանք։

2. **Տրամադրել** կիրառվող գործիքների և աջակցությունների այլընտրանքներ։

3. Շատ կարևոր է, որ ընդհանրապես դասարանային մթնոլորտում մրցակցության փոխարեն **շեշտադրել** ջանքերը և գործընթացը։

Մենք սովորություն ունենք մեր երկրում, կամ այլ երկրներում ևս, երեխաներին համեմատել իրենից ավելի ուժեղի հետ, կարծելով թե դա օգնելու է երեխային, որպեսզի նա մոտիվանա և ձգտի հասնել նրան։ Սակայն այս երևույթն առաջացնում է երեխաների մոտ անառողջ մթնոլորտ, ազդում է երեխայի ինքնագնահատականի վրա և, բնականաբար, բացասաբար է ազդում ուսումնառության գործընթացի և երեխայի մոտիվացիայի վրա։ Հակառակ պարագայում ավելին՝ խրախուսվում է, որպեսզի այլ մարդու, այլ աշակերտի ուժեղ կամ թույլ աշակերտի հետ համեմատելու փոխարեն երեխային կատարողականը, երեխայի գիտելիքներն ու կարողությունների մակարդակը համեմատել հենց իր նախկին՝ մեկ շաբաթ առաջվա կամ մեկ ամիս առաջվա ցուցաբերած կարողությունների հետ։ Սա նաև օգնում է, ինչպես արդեն գիտենք մեր նախորդ՝ հետադարձ կապի դասերից, որպեսզի երեխան հասկանա ինքը ի՞նչ առաջընթաց ունի և ինչքա՞ն առաջընթաց է ցուցաբերել մինչև այժմ և ի՞նչ դժվարություններ ունի, ինչպե՞ս պետք է նա կարողանա հաղթահարել։

Նաև շատ կարևոր է ոչ միայն կենտրոնանալ ցուցաբերած արդյունքի վրա, օրինակ՝ երեխան կարողացավ լավ պատմել, վատ պատմել կամ առաջադրանքը կատարել, այլ շատ կարևոր է, որպեսզի ուսուցիչն անընդհատ ուշադրություն դարձնի ջանքերի վրա։ Այսինքն հասկանա, թե, օրիակ երկու երեխա կատարել են առաջադրանք, երկուսն էլ ճիշտ են կատարել, բայց մի երեխա դա կատարել է իր կարողություններից ելնելով 5 րոպեում, մյուսը դրա վրա ծախսել է մեկ ժամ ժամանակ։ Եվ, եթե երեխան բավարար չափով չի խրախուսվում, նրա համար չի տրամադրվում հետադարձ կապ իր կատարած ջանքերի համար, դա կարող է բացասաբար ազդել երեխայի մոտիվացիայի վրա։

Ահա այսքանն ուսումնառության մոտիվացիայի և երեխայի ջանքեր գործադրելու շարունակակնությունը խթանելու մասին։

**Շնորհակալություն**

**Մինչ նոր հանդիպում**